NACRT ODLUKE
               [image: grb RH]                                                                                                 REPUBLIKA HRVATSKA
ZAGREBAČKA ŽUPANIJA
    

      OPĆINA KRAŠIĆ
        Općinsko vijeće
KLASA: 
URBROJ: 
Krašić, ________ 2026

Na temelju članka 7., 12. i 13. Zakona o ustanovama („Narodne novine“, broj 76/93, 29/97, 47/99, 35/08, 127/19 i 151/22), članka 7. i 8. Zakona o predškolskom odgoju i obrazovanju („Narodne novine“, br. 10/97, 107/07, 94/13, 98/19, 57/22, 101/23, 145/23, 145/24, 146/25 i 22/26) te članka 33. Statuta Općine Krašić ("Glasnik Zagrebačke županije" broj 21/09, 23/13, 7/18, 9/20 i 17/21), Općinsko vijeće Općine Krašić na ___ sjednici održanoj dana __________ 2026. godine donosi

ODLUKU O OSNIVANJU
DJEČJEG VRTIĆA RITA 

	
I. OPĆE ODREDBE

Članak 1.
Ovom Odlukom osniva se javna ustanova za predškolski odgoj i obrazovanje te skrb o djeci rane i predškolske dobi (u daljnjem tekstu: Dječji vrtić).
· Ovom Odlukom utvrđuju se:
· naziv, sjedište i djelatnost Dječjeg vrtića, 
· tijela Dječjeg vrtića, upravljanje i vođenje poslova, 
· sredstva potrebna za osnivanje i početak rada, 
· način raspolaganja dobiti i pokrivanja gubitaka, 
· ograničenja u pogledu stjecanja, opterećivanja i otuđivanja imovine, 
· međusobna prava i obveze Osnivača i Dječjeg vrtića, 
· imenovanje privremenog ravnatelja i druga pitanja. 

Članak 2.
Osnivač Dječjeg vrtića je Općina Krašić, OIB: 32918465201, sa sjedištem u Krašiću, Krašić 101, 10454 Krašić (u daljnjem tekstu: Osnivač).

II. NAZIV I SJEDIŠTE USTANOVE
Članak 3.
Naziv Dječjeg vrtića je: Dječji vrtić Rita.
Sjedište Dječjeg vrtića je u Krašiću, Hutin 1 C, 10454 Krašić.
Dječji vrtić stječe svojstvo pravne osobe upisom u sudski registar.

III. DJELATNOST USTANOVE
Članak 4.
Djelatnost Dječjeg vrtića je predškolski odgoj i obrazovanje te skrb o djeci rane i predškolske dobi od navršenih dvanaest mjeseci života do polaska u osnovnu školu. 
Dječji vrtić je javna ustanova koja djelatnost predškolskog odgoja obavlja kao javnu službu.
Članak 5.
U okviru svoje djelatnosti Dječji vrtić ostvarivat će:
· redovite programe njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi, 
· program predškole, 
· druge odgojno-obrazovne programe u skladu s potrebama djece i zahtjevima roditelja. 

Programi se ostvaruju uz prethodnu suglasnost ministarstva nadležnog za obrazovanje.

IV. TIJELA USTANOVE, UPRAVLJANJE USTANOVOM I VOĐENJE 		       POSLOVA 
UPRAVNO VIJEĆE
Članak 6.
Dječjim vrtićem upravlja Upravno vijeće kao upravno tijelo koje ima 5 (pet) članova.
Osnivač imenuje 3 (tri) člana Upravnog vijeća, 1 (jednog) člana biraju roditelji djece korisnika usluga, a 1 (jedan) član bira se tajnim glasovanjem iz reda odgojitelja i stručnih suradnika Dječjeg vrtića.  
Član upravnog vijeća kojeg imenuje osnivač treba imati završen najmanje preddiplomski sveučilišni studij ili stručni studij na kojem se stječe najmanje 180 ECTS bodova i ne može biti radnik dječjeg vrtića u kojem se upravno vijeće imenuje.
Mandat članova Upravnog vijeća traje četiri godine, a iste osobe mogu biti ponovno imenovane odnosno izabrane za članove Upravnog vijeća. Način rada i donošenja odluka Upravnog vijeća pobliže se uređuje Statutom Dječjeg vrtića.
Članak 7.
Osim prava i obveza utvrđenih Zakonom o ustanovama Upravno vijeće:
· uz prethodnu suglasnost Osnivača odlučuje o stjecanju, opterećivanju i otuđivanju nekretnina i druge imovine Dječjeg vrtića, u skladu s ovom Odlukom i Statutom Dječjeg vrtića,
· predlaže Osnivaču promjenu naziva Dječjeg vrtića,
· predlaže Osnivaču statusne promjene Dječjeg vrtića,
· uz prethodnu suglasnost Osnivača donosi odluku o upisu djece i mjerilima upisa, u skladu sa zakonom,
· sukladno Zakonu o predškolskom odgoju i obrazovanju odlučuje o zasnivanju i prestanku radnog odnosa na prijedlog ravnatelja Dječjeg  vrtića,
· uz prethodnu suglasnost Osnivača donosi Statut Dječjeg vrtića i Pravilnik o unutarnjem ustrojstvu i načinu rada Dječjeg vrtića kao javne službe,
· donosi Kurikulum Dječjeg vrtića te nadzire njegovo izvršavanje,
· donosi Godišnji plan i program rada,
· donosi druge opće akte i obavlja druge poslove određene zakonom, Odlukom o osnivanju i Statutom Dječjeg vrtića.

RAVNATELJ
Članak 8.
Ravnatelj je poslovodni i stručni voditelj Dječjeg vrtića.
Za ravnatelja može biti imenovana osoba koja ispunjava uvjete u skladu s odredbama Zakona o predškolskom odgoju i obrazovanju i Statuta Dječjeg vrtića.
Ravnatelj se imenuje na temelju javnog natječaja koji raspisuje Upravno vijeće, u skladu sa zakonom i Statutom Dječjeg vrtića.
Ravnatelja imenuje i razrješava izvršno tijelo Osnivača na prijedlog Upravnog vijeća Dječjeg vrtića.
Ravnatelj se imenuje na pet godina, a ista osoba može biti ponovno imenovana.
Ravnatelj ne može biti osoba koja prema zakonu kojim se uređuju trgovačka društva ne može biti članom uprave trgovačkog društva.
Članak 9.
Ravnatelj, osim prava i obveza utvrđenih Zakonom o ustanovama:
· predlaže godišnji plan i program rada, 
· brine se za provođenje odluka Upravnog vijeća, Odgojiteljskog vijeća i drugih tijela, 
· obavlja druge poslove utvrđene ovom Odlukom i Statutom Dječjeg vrtića. 


Članak 10.
Do imenovanja ravnatelja Dječjeg vrtića na temelju javnog natječaja Osnivač će posebnom odlukom imenovati privremenog ravnatelja.
Privremeni ravnatelj obavlja poslove potrebne za osnivanje i početak rada Dječjeg vrtića, a osobito poduzima radnje potrebne za upis Dječjeg vrtića u sudski registar, pribavljanje potrebnih rješenja i dozvola te početak obavljanja djelatnosti Dječjeg vrtića.
Ovlasti privremenog ravnatelja prestaju stupanjem na dužnost ravnatelja Dječjeg vrtića imenovanog u skladu sa zakonom.

ODGOJITELJSKO  VIJEĆE
Članak 11.
Stručno tijelo Dječjeg vrtića je Odgojiteljsko vijeće.

Odgojiteljsko vijeće čine svi odgojitelji, stručni suradnici i zdravstveni radnici koji ostvaruju program predškolskog odgoja u Dječjem vrtiću.

Odgojiteljsko vijeće sudjeluje u utvrđivanju plana i programa rada Dječjeg vrtića, prati njegovo ostvarivanje, raspravlja i odlučuje o stručnim pitanjima rada, potiče i promiče stručni rad te obavlja i druge stručne poslove utvrđene zakonom, ovom Odlukom i Statutom Dječjeg vrtića.

Djelokrug i način rada Odgojiteljskog vijeća pobliže se uređuju Statutom Dječjeg vrtića.

ODGOJNO-OBRAZOVNI I OSTALI RADNICI
Članak 12.
Odgojno-obrazovni radnici u Dječjem vrtiću su odgojitelji i stručni suradnici.
Poslove zdravstvene zaštite u Dječjem vrtiću obavlja zdravstveni voditelj kao zdravstveni radnik.
U Dječjem vrtiću rade i drugi radnici koji obavljaju administrativno-tehničke i pomoćne poslove.
Radnici Dječjeg vrtića moraju ispunjavati uvjete propisane zakonom i drugim propisima kojima se uređuje predškolski odgoj i obrazovanje.
Broj odgojno-obrazovnih i ostalih radnika osigurava se u skladu sa zakonom, Državnim pedagoškim standardom predškolskog odgoja i obrazovanja i potrebama programa Dječjeg vrtića.

V. SREDSTVA ZA RAD I IMOVINA USTANOVE
Članak 13.
Sredstva za rad Dječjeg vrtića osiguravaju se iz:
· sredstava proračuna Osnivača, 
· uplata roditelja djece korisnika usluga, 
· sredstava državnog proračuna i drugih javnih izvora, u skladu sa zakonom, 
· donacija i drugih zakonom dopuštenih izvora. 
Sredstva pribavljena od Osnivača, pružanjem usluga ili iz drugih zakonom dopuštenih izvora čine imovinu Dječjeg vrtića.

Za osnivanje i početak rada Dječjeg vrtića Osnivač osigurava potrebna financijska sredstva, prostor, opremu i didaktička sredstva potrebna za obavljanje djelatnosti.


Članak 14.
Osnivač osigurava prostor i opremu za trajno obavljanje djelatnosti sukladno standardima i normativima rada propisanim Državnim pedagoškim standardom predškolskog odgoja i obrazovanja te drugim važećim propisima kojima se uređuje predškolski odgoj i obrazovanje.
VI. MEĐUSOBNA PRAVA I OBVEZE OSNIVAČA I USTANOVE
Članak 15.
Dječji vrtić obvezan je:
· stvarati primjerene i poticajne uvjete za rast i razvoj svakog djeteta, 
· dopunjavati obiteljski odgoj te ostvarivati suradnju s roditeljima i neposrednim dječjim okružjem, 
· organizirati radno vrijeme u skladu s potrebama djece i roditelja te uvjetima organizacije rada, 
· upisivati djecu u skladu sa zakonom i općim aktima Dječjeg vrtića, 
· dostavljati Statut te njegove izmjene i dopune Osnivaču radi davanja suglasnosti, 
· najmanje jednom godišnje izvijestiti Osnivača o radu i poslovanju, 
· pravodobno izvršavati obveze propisane zakonom, ovom Odlukom, općim aktima Dječjeg vrtića i aktima Osnivača. 

Članak 16.
Osnivač se obvezuje:
· osiguravati uvjete i sredstva za rad Dječjeg vrtića u skladu sa zakonom, ovom Odlukom i drugim važećim propisima, 
· u okviru svojih osnivačkih prava i obveza poduzimati aktivnosti usmjerene na razvoj i unaprjeđenje djelatnosti Dječjeg vrtića, 
· pružati Dječjem vrtiću stručnu i drugu potrebnu pomoć u okviru svojih nadležnosti. 

Članak 17.
Na međusobna prava i obveze Osnivača i Dječjeg vrtića koja nisu uređena ovom Odlukom primjenjuju se odredbe Zakona o ustanovama, Zakona o predškolskom odgoju i obrazovanju i drugih važećih propisa.	
Članak 18.
Dječji vrtić može se pripojiti drugoj ustanovi koja obavlja djelatnost predškolskog odgoja i obrazovanja ili se može spojiti s jednom ili više takvih ustanova u novu ustanovu, kao i provesti druge statusne promjene dopuštene zakonom.
Odluku o statusnoj promjeni Dječjeg vrtića donosi Osnivač, sukladno zakonu, vodeći računa o potrebama djece i roditelja, dostupnosti i kvaliteti predškolskog odgoja i obrazovanja te gospodarnom i učinkovitom obavljanju djelatnosti.
Statusna promjena može se provesti i s ustanovom čiji je osnivač druga jedinica lokalne ili područne (regionalne) samouprave, uz prethodno uređenje međusobnih prava i obveza osnivača te ispunjenje drugih uvjeta propisanih zakonom.

VII. NAČIN RASPOLAGANJA S DOBITI TE POKRIVANJE GUBITAKA	        USTANOVE
Članak 19.
Za obveze u pravnom prometu Dječji vrtić odgovara cijelom svojom imovinom.
Osnivač solidarno i neograničeno odgovara za obveze Dječjeg vrtića, u skladu sa zakonom.
Članak 20.
Dječji vrtić ne osniva se radi stjecanja dobiti.
Ako Dječji vrtić u obavljanju svoje djelatnosti ostvari dobit, ostvarena dobit koristi se isključivo za obavljanje i razvoj djelatnosti Dječjeg vrtića.
Ako Dječji vrtić u poslovanju ostvari gubitak, gubitak će se prvenstveno pokriti iz sredstava Dječjeg vrtića, u skladu s važećim propisima, a ako se gubitak ne može pokriti iz sredstava Dječjeg vrtića, odluku o načinu njegova pokrića donosi Osnivač.

Članak 21.
Dječji vrtić ne može bez suglasnosti Osnivača steći, opteretiti ili otuđiti nekretninu i drugu imovinu čija je vrijednost veća od iznosa utvrđenog statutom Dječjeg vrtića. 

VIII. UNUTARNJE USTROJSTVO USTANOVE
Članak 22.
Dječji vrtić ima Statut i druge opće akte.
Statutom se pobliže uređuju ustrojstvo, ovlasti i način odlučivanja pojedinih tijela Dječjeg vrtića, vrste i trajanje pojedinih programa, uvjeti i način davanja usluga, radno vrijeme, javnost rada te druga pitanja važna za obavljanje djelatnosti i poslovanje Dječjeg vrtića.
Pravilnikom o unutarnjem ustrojstvu i načinu rada Dječjeg vrtića pobliže se uređuju unutarnje ustrojstvo te način obavljanja djelatnosti Dječjeg vrtića kao javne službe.
Statut i Pravilnik o unutarnjem ustrojstvu i načinu rada Dječjeg vrtića donosi Upravno vijeće uz prethodnu suglasnost Osnivača, a drugi opći akti donose se na način utvrđen Statutom.

IX. ZAVRŠNE ODREDBE
Članak  23.
Dječji vrtić osniva se na neodređeno vrijeme.
Dječji vrtić može započeti s radom nakon što nadležno upravno tijelo rješenjem utvrdi da su ispunjeni uvjeti za početak obavljanja djelatnosti, u skladu sa zakonom.
Dječji vrtić prestaje s radom pod uvjetima i na način propisan Zakonom o ustanovama i Zakonom o predškolskom odgoju i obrazovanju.

Članak 24.
Ova Odluka stupa na snagu osmog dana od dana objave u „Glasniku Zagrebačke županije“.


Predsjednica Općinskog vijeća
              Općine Krašić
              Helena Beketić

